ΟΔΗΓΙΑ ΤΟΥ ΣΥΜΒΟΥΛΙΟΥ της 14ης Δεκεμβρίου 1964 περί καθορισμού του τρόπου πραγματοποιήσεως της ελεύθερης παροχής υπηρεσιών στις δραστηριότητες της γεωργίας και της κηπευτικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΟΙΚΟΝΟΜΙΚΗΣ ΚΟΙΝΟΤΗΤΟΣ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 63 παράγραφος 2 και 3 και 227 παράγραφος 2,

το γενικό πρόγραμμα για την κατάργηση των περιορισμών στην ελεύθερη παροχή υπηρεσιών (1), και ιδίως τον Τίτλο V/Γ δ,

την πρόταση της Επιτροπής,

τη γνώμη της Συνελεύσεως (2),

τη γνώμη της Οικονομικής και Κοινωνικής Επιτροπής (3),

Εκτιμώντας

ότι το γενικό πρόγραμμα περιλαμβάνει ειδικό χρονοδιάγραμμα για την κατάργηση των περιορισμών στον τομέα της γεωργίας και της κηπευτικής- ότι οι περιορισμοί αυτοί προβλέπεται ότι θα καταργηθούν προ της 31ης Δεκεμβρίου 1963, όσον αφορά μία πρώτη ομάδα παρεχομένων υπηρεσιών, προ του τέλους του δευτέρου σταδίου της μεταβατικής περιόδου, όσον αφορά μία δεύτερη ομάδα και κατά τη διάρκεια του τρίτου σταδίου όσον αφορά άλλες παρεχόμενες υπηρεσίες-

ότι η παροχή υπηρεσιών του είδους αυτού, επηρεάζει κατά τρόπο άμεσο το κόστος παραγωγής στην γεωργία και στην κηπευτική και ευνοεί την τεχνική πρόοδο- ότι κατά συνέπεια, η ελευθέρωση της παροχής των υπηρεσιών πρέπει να πραγματοποιηθεί το συντομώτερο δυνατό σύμφωνα με το άρθρο 63 παράγραφος 3 της συνθήκης και σύμφωνα με τους στόχους της κοινής γεωργικής πολιτικής-

ότι η ελευθερία εγκαταστάσεως, όσον αφορά τις δραστηριότητες οι οποίες καλύπτονται από την οδηγία, προβλέπεται μόνον για το τέλος της μεταβατικής περιόδου (4), εκτός σ' ότι αφορά ορισμένους αγρεργάτες δικαιούχους της οδηγίας του Συμβουλίου της 2ας Απριλίου 1963 (5)- ότι σε περίπτωση κατά την οποία ο ενδιαφερόμενος παρέχει τις υπηρεσίες του στην χώρα του αποδέκτου, δεν υποχρεούται, για την ελεύθερη παροχή υπηρεσιών, να πληροί τους όρους, τους οποίους τα πρόσωπα που είναι εγκατεστημένα στην χώρα αυτήν πληρούν μόνον λόγω του σταθερού και του μονίμου της δραστηριότητος που εκεί ασκούν, όπως για ορισμένα Κράτη μέλη, η εγγραφή στο εμπορικό μητρώο ή η ιδιότητα μέλους ορισμένων επαγγελματικών οργανισμών-

ότι, λόγω αυτής της διαφοράς στις προθεσμίες και το καθεστώς μεταξύ του δικαιώματος εγκαταστάσεως και της ελεύθερης παροχής υπηρεσιών, είναι αναγκαίο να ορισθεί στην παρούσα οδηγία η έννοια του όρου "παροχή υπηρεσιών" όσον αφορά υπηρεσίες που παρέχονται στην χώρα του αποδέκτου και ταυτοχρόνως να δοθεί στον όρο αυτόν η ευρύτερη δυνατή έννοια-

ότι η ελεύθερη παροχή υπηρεσιών για την κατασκευή υδατοταμιευτήρων αρδευτικών, αποστραγγιστικών και αποξηραντικών έργων - δραστηριότητες, οι οποίες συχνά είναι στενά συνδεδεμένες με ορισμένες γεωργικές και κηπευτικές δραστηριότητες που περιλαμβάνονται στην παρούσα οδηγία - πρέπει να πραγματοποιηθεί κατ' εφαρμογή των οδηγιών του Συμβουλίου της 7ης Ιουλίου 1964 περί πραγματοποιήσεως της ελευθερίας εγκαταστάσεως και της ελεύθερης παροχής υπηρεσιών, όσον αφορά τις μη μισθωτές δραστηριότητες μεταποιήσεως, που υπάγονται στις κλάσεις 23-40 ΔΤΤΒ (Βιομηχανία και βιοτεχνία) και τα μεταβατικά μέτρα στον τομέα των μη μισθωτών δραστηριοτήτων μεταποιήσεως, οι οποίες περιλαμβάνονται στις κλάσεις 23 έως 40 ΔΤΤΒ (Βιομηχανία και βιοτεχνία) ((6)) καθώς και της οδηγίας περί συμβάσεων δημοσίων έργων που θα εκδοθεί μεταγενέστερα- ότι, σύμφωνα με το γενικό πρόγραμμα, η παροχή υπηρεσιών στον τομέα της δασοκομίας και των δασικών εκμεταλλεύσεων, καθώς και η παροχή υπηρεσιών στον τομέα ορισμένων ανεξαρτήτων δραστηριοτήτων που ευκαιριακά εξυπηρετούν τη γεωργία, θα αποτελέσουν αντικείμενο οδηγιών, οι οποίες θα εκδοθούν μεταγενέστερα-

ότι το καθεστώς που εφαρμόζεται στους μισθωτούς, οι οποίοι συνοδεύουν τον παρέχοντα υπηρεσίες ή ενεργούν για λογαριασμό του, ρυθμίζεται από τις διατάξεις που θεσπίζονται κατ' εφαρμογή των άρθρων 48 και 49 της Συνθήκης-

ότι οι όροι διακινήσεως και διαμονής, για το σύνολο των δικαιούχων της ελεύθερης παροχής υπηρεσιών, και της ελευθερίας εγκαταστάσεως, απετέλεσαν αντικείμενο δύο οδηγιών, οι οποίες θεσπίσθηκαν από το Συμβούλιο στις 25 Φεβρουαρίου 1964 (7)-

ότι η σύσταση της 8ης Νοεμβρίου 1962(8) η οποία απευθύνθηκε στα Κράτη μέλη από την Επιτροπή, σύμφωνα με την οποία "εργαλεία, όργανα ή συσκευές...που εισάγονται προσωρινά σε Κράτος μέλος από άλλο Κράτος μέλος για να χρησιμοποιηθούν στο Κράτος εισαγωγής για την εκτέλεση πάσης φύσεως εργασιών, γίνονται αποδεκτά υπό καθεστώς προσωρινής εισδοχής, εφ' όσο δεν παραμείνουν στο Κράτος μέλος εισαγωγής πλέον των έξη μηνών", είναι ιδιαίτερα σημαντική για την ελεύθερη παροχή υπηρεσιών στον τομέα της γεωργίας και της κηπευτικής-

ότι, εν τέλει, η ελεύθερη παροχή υπηρεσιών στον τομέα της γεωργίας και της κηπευτικής, ιδίως όσον αφορά την τεχνική βοήθεια και την χρησιμοποίηση τοξικών ή άλλων επικινδύνων προϊόντων, θα διευκολυνθεί με την αμοιβαία αναγνώριση των διπλωμάτων, πιστοποιητικών και άλλων τίτλων, και με το συντονισμό ορισμένων εθνικών ρυθμίσεων- ότι πρέπει να εκδοθούν μελλοντικά οδηγίες για τον σκοπό αυτόν,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Τα Κράτη μέλη καταργούν υπέρ των φυσικών προσώπων και των εταιριών που αναφέρονται στον Τίτλο I του γενικού προγράμματος για την κατάργηση των περιορισμών στην ελεύθερη παροχή υπηρεσιών και οι οποίοι καλούνται στο εξής δικαιούχοι, τους περιορισμούς που αναφέρονται στον Τίτλο III του εν λόγω προγράμματος, όσον αφορά την παροχή υπηρεσιών στις δραστηριότητες που αναφέρονται στο άρθρο 2.

Άρθρο 2

1. Οι διατάξεις της παρούσης οδηγίας εφαρμόζονται στην παροχή υπηρεσιών στον τομέα της γεωργίας και της κηπευτικής οι οποίες αναφέρονται στον Τίτλο V Γ δ) του γενικού προγράμματος, δηλαδή:

α) τεχνική βοήθεια,

β) ζιζανιοκτονία, και ψεκασμός εν γένει,

γ) κλάδευμα,

δ) συλλογή, προετοιμασία και συσκευασία,

ε) εκμετάλλευση αρδευτικών εγκαταστάσεων,

στ) εκμίσθωση γεωργικών μηχανημάτων,

ζ) καλλιεργητικές εργασίες εδάφους,

η) θερισμός και συγκομιδή, αλώνισμα, δεμάτιασμα και συλλογή με μηχανικά ή χωρίς μηχανικά μέσα,

θ) υπηρεσίες οι οποίες δεν περιλαμβάνονται ανωτέρω.

2. Κατά την έννοια της παρούσης οδηγίας, ως γεωργία και κηπευτική νοούνται οι δραστηριότητες που περιλαμβάνονται στην ομάδα 011 της Διεθνούς Ταξινομήσεως Τύπου κατά βιομηχανία σε όλους τους κλάδους της Οικονομίας (Γραφείον Στατιστικής των Ηνωμένων Εθνών Στατιστικές Μελέτες, Σειρά Μ, αριθ. 4, Θεωρ. 1, Νέα Υόρκη, 1985) και ιδίως:

α) η γενική γεωργία περιλαμβανομένης και της αμπελοκαλλιεργείας και της καλλιεργείας για παραγωγή τροπικών καρπών- της οπωροκαλλιεργείας, της παραγωγής σπόρων προς σπορά, της καλλιεργείας λαχανικών, ανθέων και διακοσμητικών ανθέων ακόμη και σε θερμοκήπια περιλαμβανομένης και της κηπουρικής-

β) η εκτροφή ζώων, πουλερικών, κονίκλων, γουνοφόρων ή άλλων ζώων, η μελισσοκομία, η παραγωγή κρέατος, γάλακτος, ερίου, δερμάτων και γουνών, αυγών, μελιού.

3. Η λεπτομερής απαρίθμηση των διαφόρων παρεχομένων υπηρεσιών που περιλαμβάνονται σε καθένα από τα στοιχεία της παραγράφου 1 παρατίθεται στο παράρτημα της παρούσης οδηγίας.

Άρθρο 3

1. Η ελεύθερη παροχή υπηρεσιών συνεπάγεται για τους δικαιούχους της παρούσης οδηγίας το δικαίωμα να εκτελούν στο έδαφος Κρατών μελών, άλλων από εκείνο στο οποίο είναι εγκαταστημένοι, τις διάφορες προκαταρκτικές εργασίες, οι οποίες είναι αναγκαίες για την εκτέλεση της παροχής, ιδίως την διά της διαφημίσεως αναζήτηση πελατείας, την έρευνα της αγοράς και τη σύναψη συμβολαίων.

2. Όταν πρόκειται για παροχή υπηρεσιών στην χώρα του αποδέκτου, οι δικαιούχοι ασκούν τις δραστηριότητές τους προσωρινά, και για το χρονικό διάστημα που απαιτείται από την φύση των υπηρεσιών που παρέχονται, αποκλειομένης κάθε εγκαταστάσεώς τους, το δε κέντρο της επαγγελματικής τους δραστηριότητος παραμένει σε άλλο Κράτος μέλος.

Ο παρέχων υπηρεσίες δύναται πάντως στην χώρα υποδοχής υπό τους αυτούς όρους όπως και οι ημεδαποί, να αγοράζει, να εκμισθώνει, να χρησιμοποιεί ή να διαθέτει την κινητή και ακίνητη περιουσία που του είναι αναγκαία για την εκτέλεση της παροχής χωρίς κατά τον τρόπο αυτό το σύνολο των περιουσιακών αυτών στοιχείων να συνιστά σταθερή και μόνιμη εγκατάσταση υπό μορφήν υποκαταστήματος ή πρακτορείου.

3. Όσον αφορά την παροχή των υπηρεσιών, οι οποίες αναφέρονται στην παράγραφο 2, το Κράτος μέλος στο οποίο παρέχονται οι υπηρεσίες αυτές δύναται, όταν η παροχή τους συνεπάγεται μετακίνηση προσώπων, να απαιτήσει από τον παρέχοντα υπηρεσίες, την προσκόμιση εγγράφων για να αποδειχθεί η ημερομηνία ενάρξεως της ασκήσεως της επαγγελματικής του δραστηριότητος στο έδαφος του Κράτους αυτού. Αν το εν λόγω πρόσωπο παρέχει υπηρεσίες προς πολλούς αποδέκτες, κάθε υπηρεσία ή ομάδα υπηρεσιών πρέπει να δύναται να εξατομικεύεται.

Άρθρο 4

1. Όταν η άσκηση δραστηριότητος, η οποία περιλαμβάνεται στο άρθρο 2 ή η απόλαυση δικαιωμάτων ή δυνατοτήτων που συνδέονται με αυτή, εξαρτάται στο Κράτος μέλος στο οποίο παρέχεται η υπηρεσία είτε από την εγγραφή στο εμπορικό μητρώο είτε από την συμετοχή σε επαγγελματικούς συλλόγους, ή άλλους παρόμοιους οργανισμούς, οι δικαιούχοι της παρούσης οδηγίας οφείλουν να πληρούν τους όρους αυτούς, μόνον όταν παρέχουν υπηρεσία ή υπηρεσίες για περίοδο της οποίας η διάρκεια υπερβαίνει τις 90 ημέρες ανά ημερολογιακό έτος.

2. Τα Κράτη μέλη μεριμνούν ώστε οι δικαιούχοι της παρούσης οδηγίας να έχουν το δικαίωμα εγγραφής στο ανωτέρω μητρώο, ή συμμετοχής σε επαγγελματικές οργανώσεις, εντός κανονικής προθεσμίας υπό τους αυτούς όρους και με τα αυτά δικαιώματα όπως και οι ημεδαποί, λαμβανομένης υπόψη της ειδικής θέσεως των δικαιούχων.

3. Το δικαίωμα συμμετοχής σε αυτές τις οργανώσεις για τους δικαιούχους της παρούσης οδηγίας δεν συνεπάγεται, κατ' ανάγκη, την εκλογιμότητα ή το δικαίωμα διορισμού σε διοικητικές θέσεις. Στο Μέγα Δουκάτο του Λουξεμβούργου η ιδιότης μέλους του Εμπορικού Επιμελητηρίου δεν συνεπάγεται για τους δικαιούχους το δικαίωμα συμμετοχής στην εκλογή των οργάνων διαχειρίσεως.

Άρθρο 5

1. Τα Κράτη μέλη καταργούν, τους περιορισμούς οι οποίοι ιδίως:

α) παρακωλύουν την παροχή από τους δικαιούχους υπηρεσιών υπό τους αυτούς όρους και με τα αυτά δικαιώματα όπως και οι ημεδαποί-

β) απορρέουν από διοικητική πρακτική η οποία έχει ως αποτέλεσμα την διακριτική σε σχέση με τους ημεδαπούς μεταχείριση των δικαιούχων.

2. Μεταξύ των περιορισμών, οι οποίοι πρέπει να καταργηθούν, περιλαμβάνονται ειδικώτερα εκείνοι που αποτελούν αντικείμενο διατάξεων, οι οποίες απαγορεύουν ή περιορίζουν την παροχή υπηρεσιών εκ μέρους των δικαιούχων με τον ακόλουθο τρόπο:

α) Στην Ομοσπονδιακή Δημοκρατία της Γερμανίας:

- Με την υποχρέωση κατοχής δελτίου επαγγελματικής ταυτότητος επισκέπτου "Reisegewerbekarte" για να δύναται ο ενδιαφερόμενος να επεκτείνει τον κύκλο των πελατών του ερχόμενος σε επαφή με τρίτους στο πλαίσιο της επαγγελματικής δραστηριότητος των τελευταίων (Gewerbeordnung παράγραφος 55δ, κείμενο της 5ης Φεβρουαρίου 1960 Verordnung της 30ής Νοεμβρίου 1960)-

- Με την εξάρτηση της εκδόσεως της εν λόγω "Reisegewerbekarte" από λόγους οικονομικής ανάγκης ("Bedurfnisprufung") καθώς και με τον γεωγραφικό περιορισμό ο οποίος επιβάλλεται από το έγγραφο αυτό (Gewerbeordnung παράγραφος 55d, κείμενο της 5ης Φεβρουαρίου 1960 Verordnung της 30ής Νοεμβρίου 1960)-

β) Στο Βέλγιο:

- Με την υποχρέωση κατοχής δελτίου επαγγελματικής ταυτότητος (carte professionelle) (Arrete royal αριθ. 62, της 16ης Νοεμβρίου 1939, Arrete ministeriel της 17ης Δεκεμβρίου 1945 και arrete ministeriel της 11ης Μαρτίου 1954)-

γ) στη Γαλλία:

- Με την υποχρέωση κατοχής ειδικού δελτίου ταυτότητος αλλοδαπού (carte special d'etranger) (Decret-loi της 12ης Νοεμβρίου 1938, Νόμος της 8ης Οκτωβρίου 1940-

- με την υποχρέωση να έχει ο ενδιαφερόμενος την γαλλική ιθαγένεια για τη χορήγηση αδείας τεχνητής γονιμοποιήσεως (Arrete της 24ης Απριλίου 1948 άρθρο 17).

3. Τα Κράτη μέλη μεριμνούν ιδιαίτερα ώστε:

α) οι εργασίες που εκτελούνται στην επικράτειά τους από τους δικαιούχους της οδηγίας να δύνανται να καταλήξουν, όπως εάν εκτελούντο από τους ημεδαπούς:

- στην χορήγηση διαφόρων μορφών πιστώσεων, ενισχύσεων και επιχορηγήσεων που προβλέπονται για τον σκοπό αυτόν-

- στις συνήθεις φορολογικές διευκολύνσεις, ιδίως σε εκείνες, που αφορούν την προμήθεια σε καύσιμα, τα οποία χρησιμοποιούνται για την εκτέλεση της δραστηριότητος-

β) οι δικαιούχοι να δύνανται, υπό τους αυτούς όρους όπως και οι ημεδαποί, να συνάπτουν συμβάσεις δημοσίου ή ιδιωτικού δικαίου για την άσκηση της επαγγελματικής τους δραστηριότητος και ιδίως συμβάσεις για εκτέλεση έργων που εντάσσονται στο πλαίσιο των προγραμμάτων βελτιώσεως της διαρθρώσεως της γεωργίας, περιλαμβανομένης της υποβολής προσφορών για τον σκοπό αυτόν και της συμμετοχής ως αντισυμβαλλομένων ή υπεργολάβων-

γ) στην περίπτωση που οι ισχύουσες στην επικράτειά τους διατάξεις εξαρτούν την εκτέλεση ορισμένων εργασιών, ιδίως εκείνων των οποίων η εκτέλεση συνεπάγεται στην χρησιμοποίηση τοξικών ή επικινδύνων προϊόντων, από ειδική άδεια του εργολήπτου, οι δικαιούχοι να δύνανται να ζητούν και να αναλαμβάνουν την άδεια αυτήν χωρίς μεγαλύτερη δυσκολία από τους υπηκόους του Κράτους μέλους.

Άρθρο 6

1. Αν το Κράτος μέλος απαιτεί από τους υπηκόους του, για την πρόσβαση σε μία από τις δραστηριότητες που αναφέρονται στο άρθρο 2, απόδειξη εντιμότητος και απόδειξη περί μη κηρύξεως σε πτώχευση, ή μία από τις αποδείξεις αυτές, το Κράτος αυτό δέχεται ως επαρκή απόδειξη από τους δικαιούχους αποσπάσματος ποινικού μητρώου ή ελλείψει τούτου, ισοδυνάμου εγγράφου που εκδίδεται από αρμόδια δικαστική ή διοικητική αρχή της χώρας καταγωγής ή προελεύσεως από το οποίο να προκύπτει ότι οι απαιτήσεις αυτές ικανοποιούνται.

2. Αν η χώρα καταγωγής ή προελεύσεως δεν εκδίδει έγγραφο περί μη πτωχεύσεως δύναται αυτό να αντικατασταθεί από ένορκη δήλωση του ενδιαφερομένου ενώπιον δικαστικής ή διοικητικής αρχής, συμβολαιογράφου, ή αρμοδίου επαγγελματικού οργανισμού της χώρας καταγωγής ή προελεύσεως.

3. Τα έγγραφα που εκδίδονται σύμφωνα με τις παραγράφους 1 και 2 δεν είναι δυνατόν να υποβληθούν μετά την πάροδο τριών μηνών από την ημερομηνία εκδόσεώς τους.

4. Τα Κράτη μέλη ορίζουν, εντός της προθεσμίας που προβλέπονται στο άρθρο 7 παράγραφος 1 περίπτωση α) τις αρμόδιες αρχές και οργανισμούς για την έκδοση των ανωτέρω εγγράφων και ενημερώνουν αμέσως περί αυτού τα άλλα Κράτη και την Επιτροπή.

Άρθρο 7

1. Τα Κράτη μέλη λαμβάνουν τα αναγκαία μέτρα να συμμορφωθούν προς την παρούσα οδηγία εντός των ακολούθων προθεσμιών:

α) για την παροχή υπηρεσιών οι οποίες περιλαμβάνονται στις περιπτώσεις α) έως και η) του άρθρου 2 παράγραφος 1: εντός έξη μηνών από της κοινοποιήσεως της οδηγίας-

β) για την παροχή υπηρεσιών οι οποίες περιλαμβάνονται στο στοιχείο α του άρθρου 2 παράγραφος 1: προ του τέλους του πρώτου έτους του τρίτου σταδίου της μεταβατικής περιόδου.

2. Τα Κράτη μέλη ενημερώνουν αμέσως περί αυτού την Επιτροπή.

Άρθρο 8

Η παρούσα οδηγία απευθύνεται στα Κράτη μέλη.

Έγινε στις Βρυξέλλες, στις 14 Δεκεμβρίου 1964.

Για το Συμβούλιο

Ο Πρόεδρος

K. SCHMUeCKER

(1) ΕΕ αριθ. 2 της 15.1.1962, σ. 32/62.

(2) ΕΕ αριθ. 109 της 9.7.1964, σ. 1739/64.

(3) ΕΕ αριθ. 174 της 4.11.1964, σ. 2772/64.

(4) Γενικό πρόγραμμα για την κατάργηση των περιορισμών στην ελευθερία εγκαταστάσεως (ΕΕ αριθ. 2 της 15.1.1962, σ. 32/62, Τίτλος IV στ) 6 και παράρτημα V ex ομάδα 012.

(5) ΕΕ αριθ. 62 της 20.4.1963, σ. 1326/63.

(6) ΕΕ αριθ. 117 της 23.7.1964, σ. 1880/64 και 1863/64.

(7) EΕ αριθ. 56 της 4.4.1964, σ. 845/64 και σ. 850/64.

(8) ΕΕ αριθ. 125 της 30.11.1962, σ. 2767/62.

ΠΑΡΑΡΤΗΜΑ

Δραστηριότητες που περιλαμβάνονται στα στοιχεία α) έως θ) του άρθρου 2 παράγραφος 1 α) "Τεχνική βοήθεια"

Η παροχή συμβουλών ή πληροφοριών σε όλους τους τομείς της γεωργικής και κηπευτικής δραστηριότητος είτε αυτές εκτελούνται ατομικά είτε συλλογικά, ιδίως όσον αφορά:

- τις τεχνικές μεθόδους που εφαρμόζονται στην γεωργική και κηπευτική παραγωγή,

- την τεχνική (στο στάδιο της εκμεταλλεύσεως) της προετοιμασίας, επεξεργασίας και πωλήσεως των γεωργικών και κηπευτικών προϊόντων,

- την απόκτηση, εγκατάσταση και χρησιμοποίηση των μέσων παραγωγής,

- την απόκτηση, εγκατάσταση και χρησιμοποίηση των κεφαλαιουχικών αγαθών,

- την οργάνωση της εκμεταλλεύσεως και της εργασίας, την γεωργική λογιστική και, γενικώς, ό,τι αφορά τη διαχείριση της εκμεταλλεύσεως,

- την οικιακή οικονομία,

- την εκπαίδευση του προσωπικού,

- την γεωργική συνεργασία (συνεταιρισμοί), την ένωση και την κάθετη οργάνωση,

- την βελτίωση του εδάφους και της δομής του (π.χ. αντιμετώπιση της διαβρώσεως, αποστράγγιση και άρδευση, συγκέντρωση αγροτεμαχίων δι' ανταλλαγής, επέκταση και αναφύτευση γεωργικών εκμεταλλεύσεων, καλλιέργεια νέων γαιών).

β) "Ζιζανιοκτονία και ψεκασμός"

Όλες οι εργασίες, οι οποίες πραγματοποιούνται δια χειρός ή δια μηχανικών μέσων, με οχήματα και αεροπλάνα για την καταστροφή δια φυσικών, χημικών ή βιολογικών μέσων των παντός είδους ζιζανίων και για την πρόληψη ασθενειών επιβλαβών για τις καλλιέργειες, τα ζώα και τα προϊόντα τους καθώς και για την καταστροφή των βλαβερών οργανισμών οι οποίοι ευρίσκονται στο έδαφος, στον αέρα, στα κτίρια και στα αποθηκευμένα προϊόντα.

γ) "Κλάδευμα"

Κλάδευμα δένδρων, θάμνων και παρομοίων φυτών (π.χ. αμπέλων, λυγαριών) που πραγματοποιείται δια χειρός ή δια μηχανικών μέσων.

δ) "Συλλογή, προετοιμασία και συσκευασία"

Όλες οι εργασίες που πραγματοποιούνται δια χειρός ή δια μηχανικών μέσων και αφορούν:

- την συγκομιδή οπωρικών, λαχανικών και άλλων κηπευτικών προϊόντων καθώς και προϊόντων ειδικών καλλιεργειών (π.χ. σταφυλών, λυκίσκου, καπνού, ελαιών, βολβών ανθέων, φαρμακευτικών και καρυκευτικών φυτών και βοτάνων),

- διαλογή, καθαρισμός, ξήρανση, αποθήκευση, συσκευασία και ετικεττάρισμα των ανωτέρω προϊόντων.

ε) "Εκμετάλλευση των αρδευτικών εγκαταστάσεων"

Όλες οι εργασίες οι οποίες περιλαμβάνουν την χρησιμοποίηση εγκαταστάσεων τεχνητής βροχής, ενυδατώσεως και άλλων συστημάτων παροχής ύδατος για την γεωργική και κηπευτική παραγωγή.

στ) "Εκμίσθωση γεωργικών μηχανημάτων"

Βραχυπρόθεσμη ή μακροπρόθεσμη διάθεση βάσει συμβάσεως ή έναντι αποζημιώσεως των διαφόρων εργαλείων ή μηχανημάτων τα οποία χρησιμοποιούνται για την εκτέλεση των γεωργικών ή κηπευτικών εργασιών προ, κατά την διάρκεια ή μετά το παραγωγικό στάδιο περιλαμβανομένων των γεωργικών ελκυστήρων και των ρυμουλκουμένων για γεωργική χρήση.

ζ) "Καλλιεργητικές εργασίες εδάφους"

Όλες οι προπαρασκευασικές εργασίες που εκτελούνται για να τεθεί το έδαφος σε κατάσταση καλλιεργείας και για την βελτίωση του πριν, κατά την διάρκεια ή μετά την καλλιεργητική περίοδο, με τη βοήθεια μηχανικών μέσων και ιδίως:

- αποβρώμιση, όργωμα χέρσων γαιών, γαιών σε αγρανάπαυση, βοσκοτόπων, ανασκαφή, βαθμίδωση, ισοπέδωση, καθαρισμός των λίθων, αναστροφή,

- άροση, βαθιά άροση, φραιζάρισμα,

- επικάλυψη με λίπασμα ή έγχυση λιπάσματος, κοπριάς και άλλων βελτιωτών εδάφους,

- προπαρασκευή της επιφανείας του εδάφους για σπορά και φύτευση, σπορά και φύτευση,

- βοτάνισμα, σκάλισμα, παράχωμα, κυλίνδρισμα.

η) "Θερισμός και συγκομιδή, αλώνισμα, δεμάτιασμα και συλλογή, με ή χωρίς μηχανικά μέσα"

Όλες οι εργασίες οι οποίες πραγματοποιούνται με ή χωρίς μηχανικά μέσα, που αφορούν την συγκομιδή και την επεξεργασία στο στάδιο της εκμεταλλεύσεως των προϊόντων αροσίμου γης και των βοσκοτόπων, όπως της συγκομιδής οπωρικών, λαχανικών, κηπευτικών προϊόντων και των προϊόντων ειδικών καλλιεργειών περιλαμβανομένης στο σημείο δ), και ιδίως:

- θερισμός και αλωνισμός (θεριζοαλωνισμός επί τόπου ή στο αλώνι) των αγροστοειδών (αγροστώδη και δημητριακά) των οσπριοειδών και των σταυρανθών,

- εκρίζωση και συλλογή φυτών με βρώσιμες ρίζες, εξαγωγή και επεξεργασία του λίνου,

- κοπή, συλλογή και δεμάτιασμα αχύρου,

- όλες οι εργασίες προετοιμασίας και διατηρήσεως πράσινης, χλωρής και ξηράς χορτονομής, όπως η κοπή, το λιάνισμα, η εκρίζωση και η συλλογή χορτονομής, ξήρανση επί του εδάφους σε σωρούς ή δια τεχνικών μέσων- ξήρανση σε κλίβανο, αποθήκευση σε σιλό,

- όλες οι εργασίες που εκτελούνται με ανυψωτήρες ή μηχανικούς φορτωτές και εκφορτωτές,

- διαλογή, καθαρισμός, ξήρανση, αποθήκευση, συσκευασία και ετικεττάρισμα των ανωτέρω προϊόντων.

θ) "Υπηρεσίες, οι οποίες δεν περιλαμβάνονται ανωτέρω"

Υπηρεσίες, οι οποίες παρέχονται στον τομέα της γεωργίας και της κηπευτικής και δεν περιλαμβάνονται ανωτέρω, οι οποίες πραγματοποιούνται με την βοήθεια μηχανικών ή μη μηχανικών μέσων ιδίως:

- κτηνοτροφικές εργασίες όπως τεχνητή γονιμοποίηση, άρμεγμα, καθαρισμός υποστέγων και σταύλων, κουρά προβάτων,

- ορισμένες ειδικές εργασίες, όπως η συντήρηση θερμοκηπίων και συστημάτων τεχνητής ωριμάνσεως.